Bas Mulder

Sebastianus «Bas» Adrianus Wilhelmus Rudolfus Mulder (født 17. juli 1931 i Beugen en Rijkevoort i Nederland, død 10. april 2020 i Boxmeer) var en nederlandsk-surinamsk katolsk prest.

Liv og virke
Sebastianus Mulder ble født i Beugen som senere er blitt del av Boxmeer i Nederland. Han reiste som misjonær fra Nederland til Surinam i 1959.

Etter Surinams uavhengighet i 1975 fikk han surinamsk statsborgerskap. Han bodde i landet i femti år, i hele sitt aktive liv. Fader Mulder ble kjent som en 'ungdomsprest' og som en 'mediaprest' som fremsto på Radio Apintie og fra 1966 STVS. Han var viktig for utviklingen av forskjellige sportsgrener i Surinam og var formann for Surinams volleyballforbund. Han var også langdistanseløper. Under statskuppet i Surinam i 1980, da det ikke kom ut noen aviser, skrev han kritiske artikler i kirkebladet Omhoog.

Fader Mulder var postulator i 30 år for saligkåringen av fader Peter Donders som også hadde virket i Surinam, blant annet blant de spedalske. Han betraktet saligkåringen av Donders av pave Johannes Paul II i 1982 som et av høydepunktene i sitt virke.

Fader Mulder ble i Surinam til 2009, og ble så pensjonist i Nederland. Han ble boende i et prestefellesskap i Boxmeer. Mulder døde 10. april 2020 i en alder av 88 år, av COVID-19.

Referanser

Nederlandske katolske prester
Surinamske katolske prester
Katolske misjonærer
Misjonærer i Surinam
Nederlandske medlemmer av katolske ordener
Redemptorister
Personer fra Boxmeer
Dødsfall relatert til covid-19 i Nederland
Katolske religiøse ledere ofre for covidpandemien